Það er ávallt líf og fjör í skólanum okkar og sumar vikur er meira á dagskrá en aðrar . Síðasta vika var ein þeirra . Við fengum heimsókn frá Skáldum í skólum , þeim Sævari Þór Bragasyni og Evu Rún Þorgeirsdóttur en þau ræddu við miðstigið um hvernig bækur geta og hafa breytt heiminum , hvernig maður fær hugmyndir til að skrifa um og um hvað lestur getur gert mikið fyrir okkur öll . Sævar þekkja margir sem Stjörnu-Sævar og Eva Rún er umsjónarkona Stundarinnar okkar hjá Krakka Rúv . Vinaliðarnir okkar fóru á námskeið með vinaliðum annars skóla á svæðinu og lærðu þar nýja og skemmtilega leiki til að nýta í frímínútum . Á fimmtudaginn fór allur skólinn saman í að pakka jólum í skókassa fyrir börn í Úkraínu að frumkvæði tveggja nemenda á miðstigi . Frábært framtak sem skrifuð verður sér frétt um á vegum nemenda og þá koma jafnframt fleiri myndir frá þeim viðburði . Þann sama dag var hinn reglulegi Allir lesa viðburður sem alltaf er jafn skemmtilegur . Gestir frá Höfðaskóla á Skagaströnd , sem komu til að kynna sér gott starf í skólanum , höfðu ekkert val um að grípa bók og taka þátt í Allir lesa ! Hér er að finna myndir frá þeim viðburði . Eftir hádegið á fimmtudag unnu unglingarnir okkar að smáréttagerð - og hlaðborð í Ég tíma hjá Siggu og Guðrúnu . Þar nýttu nemendur afurðir úr náttúrunni í kring í hina ýmsu rétti , eins og silung úr Hörgá í sushi , bláber í skyrtertu og sveppi í sveppasúpu . Einnig voru ýmsar jurtir úr nágrenninu ( krækiberjalyng , blóðberg , rjúpnalauf , ljónslappi og gulmura ) notaðar í nokkrar tegundir af jurtate . Nemendur skiptust í hópa við matreiðsluna , auk þess sem einn hópurinn útbjó veislusal í skólastofunni . Við nutum þess svo að borða herlegheitin við kertaljós og huggulegheit : - ) Hér sjáið þið myndir frá hlaðborðinu þeirra . Á föstudaginn fórum við svo öll saman í skemmtilega vettvangsferð i Nonnahús , Minjasafnið , Minjasafnskirkjuna og í gamla bæinn í Laufási . Frábær ferð þar sem krakkarnir sáu ýmislegt sem þeir kannast við eftir áhorfið á Nonna og Manna þættina sem og aðra fyrri reynslu og þekkingu . Myndir frá þeirri ferð er að finna hér .